Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/19) и согласно одредбите на Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружение на граѓани Реактор – Истражување во акција - Скопје, поднесена против Општина Дојран, на 12.08.2025 година го донесе следното

**Р Е Ш Е Н И Е**

Жалбата од Здружението на граѓани Реактор – Истражување во акција - Скопје, поднесена против Општина Дојран, заведена во архивата на Агенцијата за заштита на правото на слободен пристап до информациите од јавен карактер со бр.08-427 на 11.08.2025 година **СЕ ОТФРЛА како ненавремена**.

**О Б Р А З Л О Ж Е Н И Е**

Здружението на граѓани Реактор – Истражување во акција - Скопје, како што е наведено во Жалбата, преку застапник/полномошник Т.И., на 12.06.2025 година поднело Барање за пристап до информации од јавен карактер до Општина Дојран, со кое побарало по е-маил да му биде доставен електронски запис од следните информации:

„ 1. Буџет (детален) на ЕЛС за 2024 година

2. Име, презиме и контакт од Координаторот за еднакви можности и датум на негово назначување

3. Акт за систематизација на работните места

4. Годишен извештај за напредокот на состојбата со еднаквите можности за жените и мажите за 2024 година

5. Листа на иницијативи (проекти, програми и активности на ЕЛС, предлог стратегии) доставени од Координаторот за еднакви можности до ЕЛС во 2024 година

6. Листа на иницијативи на Координаторот за еднакви можности реализирани од страна на ЕЛС во 2024 година

7. Листа на членови на Комисија за еднакви можности во 2024 година и нивни контакти 8. Актуелна Стратегија за работа на Комисија за еднакви можности за 2024 година

9. Годишна програма за работа на Комисија за еднакви можности за 2024 година

10. Актуелен Акциски план за работа на Комисија за еднакви можности за 2024 година

11. Број на одржани состаноци на Комисијата за еднакви можности во 2024 година

12. Број на буџетски седници на кои присуствувала Комисијата за еднакви можности во 2024 година

13. Листа на мерки и активности кои Комисијата за еднакви можности ги има доставено до Советот на ЕЛС во 2024 година

14. Износ на финансиски средства од буџетот на ЕЛС за 2024 назначен за основните мерки согласно чл. 5, 6 од Законот за еднакви можности

15. Износ на финансиски средства од буџетот на ЕЛС за 2024 назначен за посебни мерки согласно чл. 7 од Законот за еднакви можности

16. Локален акциски план за унапредување на еднаквите можности на жените и мажите за 2024

17. Број на мажи и број на жени членови на комисиите на општината во 2024

18. Број на мажи и број на жени членови на управни одбори на јавните служби под надлежност на општината во 2024

19. Програми за заштита на жените жртви на родово базирано насилство и жртвите на семејното насилство во согласност со член 21 од Законот за спречување и заштита од насилство врз жените и семејното насилство

20. Број на воспоставени центри за згрижување на жртви, советувалишта за жртви, советувалишта за сторители и други услуги за превенција на родово-базирано насилство во согласност со член 21 од Законот за спречување и заштита од насилство врз жените и семејното насилство

21. Одвоени финансиски средства за функционирање на услуги за превенција и заштита на жените жртви на родово-базирано насилство и жртви на семејното насилство на локално ниво во согласно со член 21 од Законот за спречување и заштита од насилство врз жените и семејното насилство “.

Имателот на информации на ова Барање не одговорил во законски предвидениот рок, поради што Барателот на информацијата, не запазувајќи го законски предвидениот рок, поднел Жалба преку К.В. (без да достави уредно полномошно за истиот), заведена во Агенцијата со бр. 08-427 на 11.08.2025 година.

Постапувајќи по наведената Жалба, Агенцијата за заштита на правото на слободен пристап до информации од јавен карактер истата ја **отфрли како ненавремена**, поради следното:

Агенцијата утврди дека во конкретниот случај, Барателот на информации ја поднесува Жалбата по истекот на законскиот рок, поради тоа што Барањето за пристап до информации од јавен карактер до Имателот го доставил на 12.06.2025 година, додека Жалбата до Агенцијата ја поднесува на 11.08.2025 година, што истата ја прави **ненавремена**.

Во член 21 став 1 од Законот заслободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Согласно член 20 став 3 од истиот Закон „Ако имателот на информацијата во рокот утврден во членот 21 од овој закон не му овозможи на барателот пристап до информацијата и ако не донесе и не му достави на барателот решение се смета дека барањето е одбиено по што барателот може да поднесе жалба до Агенцијата во **рок од 15 дена**“.

Агенцијата, исто така, му укажува на Барателот на информации дека, доколку информациите ги бара во име на Здружението на граѓани Реактор – Истражување во акција - Скопје, должно е да приложи и уредно полномошно за подносителот на жалбите. Во спротивно, истите ќе бидат отфрлени како **недозволени**.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **ПламенкаБојчева**